TUTUSTUMISKÄYNTI HVIDOVREN SAIRAALAAN

Hvidovren sairaala sijaitsee nimensä mukaisesti Hvidovressa noin 10 kilometrin päässä Kööpenhaminan keskustasta suurkaupunkimaisen asutuksen laidalla. Sairaala on perustettu vuonna 1976 ja se toimii yliopistollisena opetussairaalana. Sairaalassa toimii akuutti neurologinen vuodeosasto, jonka toimintaan pääsimme tutustumaan päivän ajaksi. Vastaavanlaisia neurologisia osastoja on Tanskassa Hvidovren osaston lisäksi vain yksi ja se sijaitsee Länsi-Tanskassa. Kyseisille osastoille onkin keskitetty kaikki Tanskan vaativimmat akuutit neurologista kuntoutusta tarvitsevat potilaat.

Hvidovren sairaalan neurologisella vuodeosastolla on 22 vuodepaikkaa ja siellä työskentelee 15 fysioterapeuttia. Osastolla toimii moniammatillinen tiimi, johon fysioterapeuttien lisäksi kuuluvat sairaanhoitajat, neurologit, toimintaterapeutit, puheterapeutit, neuropsykologit sekä sosiaalityöntekijät. Neurologisella osastolla hoidetaan aikuisten lisäksi myös lapsipotilaita, joille on varattu osastolta 5-8 vuodepaikkaa. Potilaat ovat osastolla keskimäärin 1-3 kuukautta. Potilashuoneet ovat pääsääntöisesti 1-2 hengen huoneita ja lähes kaikissa huoneissa on kattonosturit. Osastolla on potilashuoneiden lisäksi potilaiden yhteinen ruokailutila sekä kuntoutusta varten iso jumppasali. Osastolla on käytössä myös Lokomat - kävelysimulaattori, useita kippejä, ratsastus-simulaattori ja seisomatelineitä sekä robottikäsi yläraajakuntoutusta varten. Parempikuntoisia potilaita varten sairaalassa on osaston ulkopuolella yhteinen kuntosalitila sekä terapia-allas. Pääsääntöisesti vaikutti kuitenkin siltä, että potilaat viettävät suurimman osan ajastaan omassa huoneessaan, jossa myös kuntoutus useimmiten tapahtui.

Pääsimme päivän aikana seuraamaan pareittain kolmen eri potilaan fysioterapiaa, mikä oli todella mielenkiintoista. Osastolla fysioterapeutit työskentelivät lähes aina pareittain. Osaston potilailla oli käytössä viikkokalenteri, johon oli merkittynä kaikki terapia-, ruoka- sekä lepoajat. Fysioterapeutti saattoi tehdä yhteistyötä toimintaterapeutin kanssa, mutta esim. hoitajien kanssa yhteistyö oli vähäistä. Fysioterapeutit kuntouttivat potilaita usein potilashuoneissa ja käyttivät potilaiden siirtoihin paljon kattonostureita. Fysioterapeuttien työnkuvaan osastolla kuuluivat myös trakeostomiapotilaiden imeminen sekä puhekanyylin vaihto. Kuntoutuksen yhdistäminen päivittäisiin toimintoihin oli suhteellisen vähäistä. Fysioterapeutit tekivät paljon esim. manuaalista nivelten mobilisointia.

Päivän lopuksi meille oli järjestetty vielä erillinen sairaalan ja osaston esittelykierros sekä lyhyt powerpoint-esitys neurologisen osaston fysioterapiasta. Esittelyn meille piti fysioterapeutti, joka toimii tutkijana moniammatillisissa tutkimusryhmissä ja tekee yhteistyötä neurologisen osaston sekä yliopiston kanssa. Näin henkilökunta pystyy jatkuvasti kehittämään osaston kuntoutustapoja tutkimusnäyttöön perustuen.